CELEX: 52018PC0005
Language: sk
Date: 2018-01-10
Title: Návrh VYKONÁVACIE ROZHODNUTIE RADY, ktorým sa Maltskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli10. 1. 2018
            COM(2018) 5 final
            2017/0361(NLE)
            Návrh
            VYKONÁVACIE ROZHODNUTIE RADY,
            ktorým sa Maltskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES
                  1
                z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od danej smernice s cieľom zjednodušiť postup pri výbere dane alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Malta požiadala listom, ktorý Komisia zaevidovala 22. septembra 2017, o povolenie uplatňovať od 1. januára 2018 opatrenie odchyľujúce sa od článku 287 smernice o DPH, ktoré by Malte umožnilo oslobodiť od DPH zdaniteľné osoby, ktorých ekonomická činnosť pozostáva najmä z poskytovania služieb s vysokou pridanou hodnotou (nízke vstupné náklady) a ktorých ročný obrat nie je vyšší ako 20 000 EUR.
            
            
               O žiadosti predloženej Maltou Komisia v súlade s článkom 395 ods. 2 smernice o DPH informovala ostatné členské štáty listom z 3. novembra 2017. Listom zo 7. novembra 2017 Komisia oznámila Malte, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, a teda si nemôže odpočítať DPH na svojich vstupoch.
            
            
               Podľa článku 287 smernice o DPH môžu jednotlivé členské štáty, ktoré pristúpili po 1. januári 1978, oslobodiť od dane zdaniteľné osoby, ktorých ročný obrat nie je vyšší ako ekvivalent súm špecifikovaných v predmetnom ustanovení v národnej mene pri prepočítacom kurze platnom v deň ich pristúpenia. Malta vstúpila do eurozóny 1. januára 2008.
            
            
               Podľa článku 287 bodu 13 smernice 2006/112/ES môže Malta oslobodiť od DPH tri kategórie zdaniteľných osôb: zdaniteľné osoby, ktorých ročný obrat nie je vyšší ako 37 000 EUR, ak ekonomická činnosť pozostáva predovšetkým z dodania tovaru, 24 300 EUR, ak ekonomická činnosť pozostáva predovšetkým z poskytovania služieb s nízkou pridanou hodnotou (vysoké vstupné náklady), a 14 600 EUR v ostatných prípadoch, t. j. poskytovanie služieb s vysokou pridanou hodnotou (nízke vstupné náklady).
            
            
               Od svojho pristúpenia Malta využila toto ustanovenie na pomoc malým podnikom a podporu na začatie činnosti nových podnikov. Ukázalo sa to byť užitočným zjednodušujúcim opatrením, keďže podnikom, ktorých ročný obrat nepresahuje určitú sumu, sa ním odstraňujú mnohé povinnosti súvisiace s DPH, čím sa znižujú prevádzkové náklady týchto podnikov. Vplyv na príjmy bol zároveň zanedbateľný. Maltská vláda je odhodlaná naďalej uplatňovať opatrenia s cieľom zjednodušiť povinnosti malých prevádzkovateľov v súlade s cieľmi Únie pre malé podniky stanovenými v oznámení Komisie „Najskôr myslieť v malom“ Iniciatíva „Small Business Act“ pre Európu
                  2
               .
            
            
               Na tento účel chce Malta zvýšiť hranicu, ktorá sa v súčasnosti uplatňuje na kategóriu s najnižším obratom, t. j. 14 600 EUR, na 20 000 EUR.
            
            
               Podľa maltských orgánov sa takto zvýšenou hranicou potenciálne zvýši počet malých prevádzkovateľov registrovaných v rámci zjednodušujúcej úpravy pre MSP v najnižšej kategórii z 15 615 na približne 16 504, čo predstavuje zvýšenie o 5,3 %. Zároveň sa tým maltským daňovým orgánom umožní vyčleniť viac zamestnancov na boj proti podvodom v oblasti DPH.
            
            
               Predpokladá sa, že zvýšením hranice, pri presiahnutí ktorej má byť osoba identifikovaná pre DPH, zo 14 600 EUR na 20 000 EUR, sa v dôsledku tohto opatrenia zníži administratívna záťaž podnikov oprávnených na túto úpravu, a najmä mikropodnikov, keďže budú oslobodené od mnohých povinností súvisiacich s DPH v rámci všeobecnej úpravy DPH, ako je vedenie záznamov o DPH alebo podávanie daňových priznaní k DPH.
            
            
               Maltské orgány odhadli, že zvýšenie tejto hranice by viedlo k možnému zníženiu príjmov z DPH približne o 0,24 % celkových príjmov z DPH, a teda nemá významný vplyv na príjmy štátu. Očakáva sa, že takéto zanedbateľné zníženie príjmov by sa kompenzovalo zintenzívnením všeobecného presadzovania právnych predpisov a auditov.
            
            
               Osoby, ktorých obrat nepresahuje danú hranicu, budú mať stále možnosť zaregistrovať sa na účely DPH.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Belgicku
                  3
                bola udelená hranica 25 000 EUR, Luxembursku
                  4
                bola udelená hranica 30 000 EUR, Poľsku
                  5
                a Estónsku
                  6
                bola udelená hranica 40 000 EUR, Litve
                  7
                hranica 45 000 EUR, Lotyšsku
                  8
                a Slovinsku
                  9
                hranica 50 000 EUR, Taliansku
                  10
                bola udelená hranica 65 000 EUR a Rumunsku
                  11
                bola udelená hranica 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sú navyše v súčasnosti predmetom preskúmania. Ako sa uvádza v akčnom pláne v oblasti DPH
                  12
                a v pracovnom programe Komisie na rok 2017
                  13
               , návrh Komisie v podobe komplexného balíka zjednodušení má byť predložený do konca roku 2017.
            
            
               Navrhuje sa preto povoliť zvýšenie stropu na 20 000 EUR v prípade malých podnikov, ktorých ekonomická činnosť pozostáva najmä z poskytovania služieb s vysokou pridanou hodnotou, od 1. januára 2018 do 31. decembra 2020 alebo dovtedy, kým nenadobudne účinnosť smernica, ktorou sa menia ustanovenia smernice o DPH týkajúce sa osobitnej úpravy pre malé podniky, podľa toho, ktorý dátum nastane skôr.
            
         
         
            
               •Súlad s ostatnými politikami Únie
            
            
               
                  Opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ Iniciatíva „Small Business Act“ pre Európu
                     14
                  , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a teda zjednodušovali existujúce regulačné prostredie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Iné prostriedky by neboli primerané, pretože podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je teda najvhodnejší nástroj, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh je založený na žiadosti predloženej Maltou a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom tohto návrhu rozhodnutia Rady je zaviesť toto zjednodušujúce opatrenie, ktorým sa odstraňujú mnohé povinnosti súvisiace s DPH pre podniky, ktorých ekonomická činnosť pozostáva najmä z poskytovania služieb s vysokou pridanou hodnotou a nízkymi vstupnými nákladmi a ktorých ročný obrat nie je vyšší ako 20 000 EUR. Bude preto mať potenciálne priaznivý vplyv na zníženie administratívnej záťaže pre určitý počet zdaniteľných osôb, a následne aj pre finančnú správu.
            
         
         
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Malta vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  15
               .
            
            
               5.ĎALŠIE PRVKY
            
            
               Návrh obsahuje doložku o ukončení platnosti.
            
            
               2017/0361 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Maltskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  16
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 13 smernice 2006/112/ES môže Malta oslobodiť od dane z pridanej hodnoty (ďalej len „DPH“) tri kategórie zdaniteľných osôb: tie, ktorých ročný obrat nie je vyšší ako 37 000 EUR, ak ekonomická činnosť pozostáva predovšetkým z dodania tovaru, 24 300 EUR, ak ekonomická činnosť pozostáva predovšetkým z poskytovania služieb s nízkou pridanou hodnotou (vysoké vstupné náklady), a 14 600 EUR v ostatných prípadoch, t. j. poskytovanie služieb s vysokou pridanou hodnotou (nízke vstupné náklady).
            
            
               (2)Malta požiadala listom, ktorý Komisia zaevidovala 22. septembra 2017, o povolenie zvýšiť od 1. januára 2018 úroveň najnižšej hranice zo 14 600 EUR na 20 000 EUR v prípade poskytovania služieb s vysokou pridanou hodnotou (nízke vstupné náklady). Na základe uvedeného opatrenia by uvedené zdaniteľné osoby boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES.
            
            
               (3)V súlade s článkom 395 ods. 2 smernice 2006/112/ES Komisia listom z 3. novembra 2017 informovala o žiadosti predloženej Maltou ostatné členské štáty. Listom zo 7. novembra 2017 Komisia oznámila Malte, že má všetky informácie potrebné na posúdenie žiadosti.
            
            
               (4)Požadovaná výnimka je v súlade s cieľmi oznámenia Komisie „Najskôr myslieť v malom“ – iniciatíva „Small Business Act“ pre Európu z 25. júna 2008
                  17
               .
            
            
               (5)Keďže toto odchyľujúce sa opatrenie by malo mať za následok menej povinností súvisiacich s DPH, a tým aj zníženie administratívnej záťaže a nákladov pre malé podniky, Malte by sa malo povoliť uplatňovanie tohto opatrenia na obmedzené obdobie do 31. decembra 2020. Táto osobitná úprava je pre zdaniteľné osoby voliteľná.
            
            
               (6)Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že smernica, ktorou sa menia uvedené ustanovenia smernice 2006/112/ES, nadobudne účinnosť pred tým, než uplynie platnosť výnimky, a v tom prípade sa toto rozhodnutie prestane uplatňovať.
            
         
         
            
               (7)Podľa informácií, ktoré Malta poskytla, bude mať vyšší strop zanedbateľný vplyv na celkovú sumu príjmov z daní vybraných na stupni konečnej spotreby.
            
            
               (8)Výnimka nemá žiadny vplyv na vlastné zdroje Únie pochádzajúce z dane z pridanej hodnoty, pretože Malta vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  18
               ,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 287 bodu 13 smernice 2006/112/ES sa Maltskej republike povoľuje oslobodiť od DPH zdaniteľné osoby, ktorých ekonomická činnosť pozostáva najmä z poskytovania služieb s vysokou pridanou hodnotou (nízke vstupné náklady) a ktorých ročný obrat nie je vyšší ako 20 000 EUR.
            
            
               Článok 2
            
            
               Toto rozhodnutie sa uplatňuje od 1. januára 2018 do 31. decembra 2020 alebo do nadobudnutia účinnosti smernice, ktorou sa menia články 281 až 294 smernice 2006/112/ES, ktorými sa riadi osobitná úprava pre malé podniky, podľa toho, čo nastane skôr.
            
            
               Článok 3
            
            
               Toto rozhodnutie je určené Maltskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – „Najskôr myslieť v malom“ Iniciatíva „Small Business Act“ pre Európu, Brusel 25. 6. 2008, KOM(2008) 394 z 25. júna 2008.
               
               
                  
                     (3)
                  
                        Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51).
               
               
                  
                     (4)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7). 
               
               
                  
                     (5)
                  
                        Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (6)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (7)
                  
                        Vykonávacie rozhodnutie Rady (EÚ) 2017/1853 z 10. októbra 2017, ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 15).
               
               
                  
                     (8)
                  
                        Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (9)
                  
                        Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107).
               
               
                  
                     (10)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (11)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (12)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7.4.2016, COM(2016) 148 final.
               
               
                  
                     (13)
                  
                        Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg, 25.10.2016, COM(2016) 710 final.
               
               
                  
                     (14)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – „Najskôr myslieť v malom“ Iniciatíva „Small Business Act“ pre Európu, Brusel 25. 6. 2008, KOM(2008) 394 z 25. júna 2008.
               
               
                  
                     (15)
                  
                        Ú. v. ES L 155, 7.6.1989, s. 9 – 13.
               
               
                  
                     (16)
                  
                        Ú. v. EÚ L 347, 11.12.2006, s. 1.
               
               
                  
                     (17)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ Iniciatíva „Small Business Act“ pre Európu, Brusel 25.6.2008, KOM(2008) 394 v konečnom znení. 
               
               
                  
                     (18)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).